Saida Rametovani ishdan bo‘shatishdi

O‘zbekistonda xizmat ko‘rsatgan artist Saida Rametova teatr rahbariyatini ogohlantirmay “Andishali kelinchak” spektakli namoyishiga kelmaganligi sababli ishdan bo‘shatilgan. Bu haqda darakchi.uz sayti xabar bermoqda.

 O‘zbekistonda xizmat ko‘rsatgan artist Saida Rametova
“Yomon xabarning shamol tezligida tarqab ketishiga yana bir bor guvoh bo‘lyapman. Bilasiz, biz aktrisalar to‘ylarga ham chiqib turamiz. “Andishali kelinchak” spektakli qo‘yiladigan kun viloyatdan to‘y xizmati olib qo‘ygan edim. Shu sabab, spektaklda qatnasha olmadim. Teatr rahbariyati esa shu qarorga kelibdi...”,– deydi  Saida Rametova Darakchi gazetasining saytiga bergan intervyusida.
Aktrisaning qayd etishicha ushbu voqeadan keyin u O‘zbek Milliy akademik drama teatri ma’muriyatiga ariza bilan murojaat qilgan, biroq, ariza hali ko‘rib chiqilmagan.
“Meni ishdan bo‘shatishgan taqdirda ham ijodim kinoda davom etaveradi. Ustiga-ustak nafaqadaman, balki yoshlarga o‘rin bo‘shatish vaqti kelgandir”, deydi aktrisa.
Teatr ma’muriyatining aytishicha Saida Rametovaning arizasi shu haftada uzil-kesil ko‘rib chiqiladi.